Foto’s: ANN7-advertensiebord het bejaardes op holFoto: Ntombi Mlangeni / Twitter Die Suid-Afrikaanse Forum vir Ouer Persone (SAOPF) het ŉ amptelike klagte teen Africa News Network 7 (ANN7), die nuwe nuustelevisiekanaal wat deur die Gupta-familie bedryf word, ingedien weens ŉ advertensiebord langs die N1-snelweg naby Sandton wat glo diskriminerend teenoor bejaardes is, het Beeld Woensdag berig. Die forum het Dinsdag ŉ klagte by die Gesagsliggaam vir Reklamestandaarde (GRS) en ŉ afsonderlike klagte by die Menseregtekommissie ingedien. Die SAOPF voer aan die televisiekanaal se advertensiebord verneder mense en oortree die wet. Op die reuseadvertensiebord is ’n foto van ŉ bejaarde man met die woorde: “We aren’t old farts . . . nah, not even our presenters.” Volgens die forum kom die bewoording neer op die mishandeling van ouer mense kragtens die Wet op Ouer Persone van 2006. “Sukkel ou mense nie al genoeg in ons land nie?” vra Roedolf Kay, nasionale koördineerder van die forum. Kay sê diskriminasie teen ouer mense is ’n groot probleem in Suid-Afrika. “Die forum dring daarop aan dat alle vernederende advertensiemateriaal onmiddellik verwyder moet word en dat bejaardes in Suid-Afrika om verskoning gevra moet word.” Nog een van ANN7 se advertensieborde. Die woordvoerder van ANN7 het nie op verskeie versoeke van Beeld nie kommentaar gelewer nie. Intussen word die ANN7-kanaal as lagwekkend beskryf weens aanbieders wat gereeld blapse maak tydens regstreekse uitsendings. Advertensieborde van ANN7 voer aan hulle bied ŉ “World class newsroom, studios & presentation”[sic]. – SAPA